|  |
| --- |
| ***Директни плащания*** |

**1. В помощ на фермерите, на 2 март 2020 г. беше публикуван Наръчник за кандидатстване за директни плащания за Кампания 2020 на интернет страницата на Министерството на земеделието, храните и горите.** В него се описва най-важното, което земеделските стопани трябва да знаят за всяка от схемите за директни плащания през тази година. Документът е публикуван на следния адрес:<https://www.mzh.government.bg/bg/politiki-i-programi/programi-za-finansirane/direktni-plashaniya/polezni-nasoki-prezentacii-i-rkovodstva/>

|  |  |
| --- | --- |
| ***Визия за ОСП след 2020 г.*** |  |

**2. На 5 и 6 март 2020 год., в гр. Брюксел се проведе заседание на работната група „Хоризонтални селскостопански въпроси – реформа на ОСП**“. Бяха обсъдени предложенията на председателството във връзка с новия модел на прилагане и примери от Комисията относно Годишните доклади за качеството на изпълнението на стратегическите планове, редакция на разпоредбите относно секторните видове интервенции и определяне на единен процент или фиксирана сума за интервенциите, свързани с околната среда и климата, които трябва да бъдат включени в стратегическите планове по ОСП. По първия въпрос, всички ДЧ счетоха за много полезна и информативна презентацията на Комисията, като зададоха голям брой технически въпроси, свързани с практическото отчитане на продуктите, резултатите и плащанията по интервенциите в стратегическия план и изказаха притеснения относно смесването на финансови правила за Стълб 1 и Стълб 2. По отношение на секторните интервенции, голяма част от ДЧ приветстваха възможността за въвеждане на опростени разходи в секторите „Плодове и зеленчуци“ и „Вино“, като считат за целесъобразно опростените разходи да могат да се прилагат също за останалите сектори. ДЧ поискаха допълнителни пояснения по предложените формулировки в различните разпоредби. Във връзка с определянето на единен процент или фиксирана сума за интервенциите, посочени в стратегическите планове и насочени към постигане на екологичните цели на ОСП, ДЧ изказаха разнородни позиции, но считат, че има добавена стойност в този подход, поради което е необходимо да се проведат допълнителни дискусии в бъдеще.

|  |  |
| --- | --- |
| ***Още от ЕС и света*** |  |

**3. Комисията представи проекта на нов Закон за климата, който предвижда поемането на ангажимент от страна на ЕС за постигане на климатична неутралност до 2050 г.** До 30 юни 2021 г. ЕК следва да прецени как законодателството на ЕС трябва да бъде променено, за да се постигнат новите цели за 2030 г. и 2050 г. и да обмисли дефинирането на предложения. Служителите в ЕС следва да начертаят траекторията за постигане на целта за 2050 г. При тези действия трябва да се отчита целесъобразността на разходите, икономическата ефективност, сигурността на доставките. Комисията и държавите членки имат задължение за осигуряването на диалог с гражданското общество за прогреса по климатичните цели на закона. ЕК може да завиши целите за 2030 г. за намаляване на емисиите от парникови газове от -40% на -50% или дори -55% (в сравнение с нивата от 1990 г.), в зависимост от резултатите от оценка на въздействието, която се очаква през септември 2020 г. До 30 септември 2023 г. и на всеки 5 години Комисията ще оценява прогреса на държавите членки за постигането на напредък за климатична неутралност до 2050 г. Проектът на Закона за климата е публикуван на страницата на ЕК: <https://ec.europa.eu/info/files/commission-proposal-regulation-european-climate-law_en>.

**4. За поста на генерален директор на Генерална дирекция АГРИ е одобрен Волфганг Бурчер.** Г-н Бурчер е австриец, от октомври 2009 г. досега е заместник генерален директор на Генерална дирекция „Изследвания и иновации“ и има докторат по право от Университета в Инсбрук от 1982 г. От май 2005 г. до септември 2009 г. е директор на Одит на селскостопанските разходи и директор на „Законодателство в областта на селското стопанство“ (февруари 2000 г.-януари 2005 г.). Преди да се присъедини към Комисията, новият шеф на Генерална дирекция АГРИ е представител на австрийските провинции в Постоянното представителство на Австрия към ЕС (1996-2000). Бил е също така директор по Европейските въпроси и външни отношения за провинция Форарлберг, окръг Брегенц (1992-1996). В периода 1990-1992 г. е юридически съветник в Европейската асоциация за свободна търговия (ЕАСТ) в Женева и доцент по европейско право и международно публично право в университета в Инсбрук (1983-1990 г.). Бил е член на Конституционния съд на Австрия за кратко (февруари-април 2005 г.), преди да напусне по семейни причини. Учи в Institut Européen des Hautes Etudes Internationales в Ница през 1983 г. Говори френски, английски и родния си немски език.